Utjecaji na pravosuđe, navodi Petrović, mogu biti razni, ne nužno samo politički, a uvijek postoji mogućnost da netko završi pred sudom pa pokuša naći bilo političke pokrovitelje ili da pokušava nekim drugim neprimjerenim argumentima utjecati na sud.

Problem je, navodi, u nedovoljno razvijenim institucijama jer bilo kakav pritisak jednostavno prođe kroz instituciju. U svakom slučaju, on ne primjećuje da pravosuđe funkcionira u slučajevima korupcije i malverzacijama za koje se sumnjiče visoki dužnosnici i druge utjecajne i 'moćne' osobe.

"Što se tiče Ive Sanadera, sumnjam da bi uopće bio uhapšen da to nije bilo u doba završne faze pregovora o pristupanju Europskoj uniji, kada su bili mnogi pritisci i kada je opetovano iz Bruxellesa dolazila želja da se procesuiraju 'krupne ribe', kao su to oni rekli. Isto tako što se tiče suđenja [Zdravku] Mamiću, da nije bilo pritiska iz inozemstva, konkretno iz Švicarske i SAD-a, nisam siguran da bi on bio tako efikasno i tako brzo procesuiran kao što je. Tu se valjda nitko nije usudio pritiskati sud, kao što je to inače slučaj".